tartuNLP/wikipedia-smugri-20251201 huggingface dataset:
Surku

Surku () on Tove Janssonin Muumi-teoksissa esiintyvä pieni ja alakuloinen koira.
Muumikirjoista Surku esiintyy vuonna 1957 ilmestyneessä romaanissa "Taikatalvi" sekä vuonna 1977 ilmestyneessä kuvakirjassa "Vaarallinen matka". Parhaiten Surku tunnetaan "Taikatalvesta". Jo ennen "Taikatalvea " Surku kuitenkin esiintyi vuonna 1956 "Muumipeikko"-sarjakuvassa ilmestyneessä tarinassa "Kuvitteluleikki". "Muumilaakson tarinoita" -animaatiosarjassa Surku esiintyy jaksossa "Talven vieraita", joka perustuu "Taikatalvi"-kirjaan. Surku on mukana myös piirroselokuvassa "Muumit Rivieralla", jossa hahmon pohjana on käytetty "Kuvitteluleikki"-sarjakuvatarinaa. 
Hahmon kuvaus.
Surku-koira on kooltaan pieni ja väriltään vaaleanruskea. Sillä on päällään punainen viitta, joka on kiinni hakaneulalla. Surkun päätä koristaa niin ikään punainen hiippalakki. Surku on nimensä mukaan alakuloinen, yksinäinen kulkuri. Surku asuu uimahuoneella Tuu-tikin kanssa ja on päivisin komerossa. Surkun unelma on liittyä susilaumaan, sillä Surku kokee sudet veljikseen.
Surku kiipeää joka yö vuorelle ulvomaan kuuta toivoen, että sen susiveljet kuulisivat. Eräänä yönä Surkun veljet vihdoin saapuvat. Surkun suureksi pettymykseksi ne aikovatkin syödä Surkun, eivätkä ottaa sitä vastaan veljenään. Tämän ymmärtäessään Surku huokaa: "Taisin erehtyä. Syökää minut sitten. Minkäs sille mahtaa." Surkun pelastaa kuitenkin torvea soittava Hemuli, joka on saapunut Muumilaaksoon samoihin aikoihin kuin Surku. Sudet pelästyvät torven soittoa ja lähtevät pois. Surku lähtee Hemulin ja pienen ötökkä-Salomen mukana pois Muumilaaksosta ja jatkaa taivaltaan heidän kanssaan. "Vaarallisessa matkassa" Surku palaa Muumilaaksoon Hemulin ja muiden matkalaisten mukana.
"Kuvitteluleikki"-sarjakuvassa hahmo on hiukan erilainen kuin romaanissa. Se kuuluu Miskalle ja joutuu käyttämään kuonokoppaa, koska pelkää jonkun muuten arvaavan suuren salaisuutensa: Surku pitää vain kissoista. Kissat eivät kuitenkaan pidä siitä, joten Surku on onneton.
Göteborgs-Posten

Göteborgs-Posten on yksi suurimmista ruotsalaisista sanomalehdistä. Göteborgin kaupungissa pääkonttoriaan pitävän lehden levikki oli vuonna 2021 noin 130 500 kappaletta, tärkeimmän levikkialueen ollessa Länsi-Götanmaa. Lehti on poliittiselta suuntaumukseltaan liberaali.
"Göteborgs-Posten" kuuluu Stampen Media -konserniin, jonka enemmistöomistaja on norjalainen Polaris Media.
Historia.
"Göteborgs-Posten" perustettiin ensimmäisen kerran vuonna 1813, mutta se lakkautettiin 1832. Seuraavan kerran lehti ilmestyi vuosina 1850–1851. Uudenvuodenaattona 1858 ilmestyi koenumero, ja tammikuusta 1859 lähtien lehti on ilmestynyt ilman keskeytyksiä.
"Göteborgs-Posten" oli aluksi liberaali, mutta vuonna 1872 omistajavaihdoksen myötä siitä tuli konservatiivisempi. Vuonna 1896 lehti sai taas uuden omistajan, ja palasi liberaaliksi. Lehden levikki kasvoi voimakkaasti 1920-luvun jälkipuoliskolta lähtien ja oli 1970-luvulla suurimmillaan noin 310 000. "Göteborgs-Postenista" tulikin alueensa selvästi suurin sanomalehti.
Vuodesta 1939 lähtien "Göteborgs-Posten" on ilmestynyt seitsemänä päivänä viikossa. Lehden verkkosivut avattiin vuonna 1996. Vuonna 2004 paperilehti muuttui tabloid-kokoon.
AEGIS

AEGIS on integroitu sotalaivojen asejärjestelmä, jonka on kehittänyt RCA:n Missile and Surface Radar Division Yhdysvaltain laivastolle ilmapuolustusjärjestelmäksi. Nykyään asejärjestelmän kehittämisestä ja ylläpidosta vastaa Lockheed Martin. Järjestelmän nimi on lainattu Kreikan mytologiasta.
Järjestelmä koostuu tehokkaasta 6 megawatin sähköisellä keilanmuodustuksella toimivasta tutkasta, keskimatkan RIM-66 -ilmatorjuntaohjuksista sekä toimintaa valvovasta ja ohjaavasta tehokkaasta tietokonejärjestelmästä. Järjestelmä on suurikokoinen, siten alus on tyypillisesti alusta lähtien suunniteltu sitä silmällä pitäen. Ensimmäinen AEGIS -järjestelmän saanut alus oli ohjushävittäjä USS Ticonderoga, joka ei ole enää palveluksessa.
Alun perin Yhdysvaltain laivaston käytössä ollut järjestelmä on otettu käyttöön myös Japanin, Espanjan, Norjan ja Etelä-Korean laivastoissa. Lisäksi Australia on valinnut AEGIS-järjestelmän asennettavaksi uuteen ilmapuolustushävittäjäänsä. Kaikkiaan maailmalla on runsaat 100 AEGIS-järjestelmällä varustettua alusta. Yhdysvaltain laivastolla on jo pelkästään Arleigh Burke -luokan 77 ohjushävittäjässä AEGIS.
Yleistä.
AEGIS-järjestelmä () on kehittynyt johto- ja valvontajärjestelmä () sekä tehokkaita tietokoneita ja tutkia hyödyntävä aseohjausjärjestelmä ().
ACS sisältää AEGIS-asejärjestelmän (), joka on ilmapuolustuksen nopeasti reagoiva osa, sekä Phalanx lähitorjuntajärjestelmän, Mk 41 ohjustenlaukaisujärjestelmän, sukellusveneentorjuntajärjestelmän sekä Tomahawk-risteilyohjukset. Järjestelmään on liitetty myös aluksen torpedot ja tykit.
AWS, joka on järjestelmän sydän, käsittää AN/SPY-1 tutkan, Mk 99 tulenjohtojärjestelmän, WCS:n, johto- ja valvontajärjestelmän sekä SM-2 Standard ohjusperheen. ACS:ää valvotaan kehittyneellä automaattisella paikanna- ja seuraa, monitoimisella kolmiulotteisen kuvan muodostavalla sähköisesti keilat muodostavalla AN/SPY-1 tutkalla. Tämä "laivaston kilpenä" tunnettu kuuden megawatin tutka kykenee etsimään ja seuraamaan yli sataa kohdetta samalla kun ohjaa ohjukset maaliin noin 190 kilometrin säteellä.
AEGIS-järjestelmä ohjaa RIM-66 -ohjuksia lennon aikana radiotaajuuksilla käyttäen AN/SPY-1 tutkan antamaa reittitietoa, kunnes ohjus osuu maaliin. Ohjus kuitenkin tarvitsee loppumatkan ohjaukseen AN/SPG-62 tutkan apua. Kahden tutkan yhteistoiminta mahdollistaa usean maalin torjunnan samanaikaisesti.
Tietokoneohjattu johto- ja valvontajärjestelmä on päätöksenteon keskus, joka mahdollistaa AEGIS-järjestelmän samanaikaisen käytön lähes kaikenlaisten uhkien torjuntaan. Aegis Ballistic Missile Defense System -päivitysohjelma luo mahdollisuuden käyttää järjestelmää mereltä laukaistujen ballististen ohjusten torjuntaan.
Hide from the Sun

Hide from the Sun on suomalaisen The Rasmus -yhtyeen syksyllä 2005 julkaisema albumi. Se on yhtyeen kuudes pitkäsoitto. Maailmanlaajuisesti albumi edisti The Rasmuksen uraa ja myi noin puoli miljoonaa kappaletta, joka on tosin noin miljoonan vähemmän kun edellinen "Dead Letters" -albumi. 
Hide from the Sun nousi julkaisuviikollaan Suomen virallisella albumilistalla ensimmäiseksi ja vietti listalla 18 viikkoa. Se myi Suomessa reilusti platinaa (37 500 kpl) jo ennen julkaisuaan. Albumi on saavuttanut Suomen lisäksi Meksikossa ensimmäisen listasijan, Saksassa se oli sijalla kolme ja Japanissa sijalla 14, joka on erityisen hyvä saavutus suomalaiselta yhtyeeltä. Kymmenen kärkeen albumi ylsi myös Itävallassa (neljäs) ja Sveitsissä (viides sija). Myöhemmin albumista julkaistiin "Limited Edition" -julkaisu, joka sisältää bonuskappaleen. Albumi on hienoisesti yhtyeen pisin. Musiikkivideot yhtye on tehnyt kappaleista ”No Fear”, ”Shot”, ”Sail Away” ja ”Immortal”.
Puolitoista vuotta kestäneellä Hide from the Sun -kiertueella yhtye soitti 38 maassa yli 200 konserttia. Yhtye kiersi Euroopan lisäksi muun muassa Siperiassa, Etelä-Amerikassa, Etelä-Afrikassa ja Intiassa, jossa yhtye myös myi platinaa. Kiertue oli sekä yhtyeen jäsenille että kiertuehenkilökunnalle alkoholiton. Kiertueen jälkeen yhtye vetäytyi tauolle seuraavaa albumiaan "Black Roses" valmistelemaan.
Selloyhtye Apocalyptica vierailee albumin ”Dead Promises” -kappaleessa.
Singlet.
Ensimmäinen single albumilta, ”No Fear”, julkaistiin 29. elokuuta 2005 ja toinen, ”Sail Away”, marraskuussa 2005. Kolmas single ”Shot” julkaistiin Suomessa huhtikuussa. Heinäkuussa 2006 julkaistiin albumilta radiosinglenä ”Keep Your Heart Broken”.
Turnyyri

Turnyyri (, 'kääntyä') oli naisten alushame tai alushameen osa viktoriaanisen ajan loppupuolella, noin vuosina 1870–1890. Turnyyrillä naisten asua muutettiin hieman aikaisempaa, hyvin leveää krinoliinia käytännöllisemmäksi. Hame oli kapea ja siihen luotiin juhlavuutta keräämällä suuri kangasdraperia puvun selkään, takapuolen kohdalle. Turnyyri on draperiaa ja sen tukemisessa käytetty vannehame, tyyny tai kehikko.
Turnyyri patentoitiin jo vuonna 1857, mutta silloin muodissa olivat kellomaiset krinoliinit, jotka saattoivat halkaisijaltaan olla hyvinkin suuria. Jo 1860-luvun alkupuolella muoti alkoi suosimaan krinoliinia, jossa painopiste siirtyi taakse mekon etuosan laskeutuessa luonnollisesti. Vuosikymmenen lopussa turnyyri nousi suosioon, kun taakse kertynyttä kangasmäärää kannattelemaan tarvittiin uusi laite. Turnyyrimuoti 1870-luvun loppupuolelle suosi isoa ja röyhelöistä takaosaa. 
Turnyyri vaikutti menneen pois muodista vuosina 1878–1883, kun muodissa oli vartalonmukaisempi luonnollisempi silhuetti. Turnyyri kuitenkin palasi 1880-luvun alussa yksinkertaisempana mutta suurempana. Ennen turnyyri oli krinoliinin tapainen laite, joka saattoi ulottua nilkkaan asti. Nyt turnyyri oli pieni jäykkä metallinen teline. Turnyyrin painopiste siirtyi alaselästä takapuolen puoliväliin. Lopullisesti turnyyri meni pois muodista vuoden 1887–1888 aikaan ja muotojen korostamisessa alettiin suosia erilaisia pehmusteita. Nykyään turnyyriä käytetään lähinnä hääpuvuissa. 
Kilpailu turnyyrivalmistajien keskuudessa sai valmistajat kehittelemään erikoisempia turnyyreitä erottuakseen muista. Eräs valmistaja teetti kuningatar Viktorian 50-vuotishallitsijajuhlan kunniaksi turnyyrin, joka soitti kansallislaulua istuutuessa.
Floyd Landis

Floyd Landis (s. 14. lokakuuta 1975 Farmersville, Lancasterin piirikunta, Pennsylvania) on yhdysvaltalainen ammattilaismaantiepyöräilijä.
Landis aloitti ammattilaisena 1999. Hän liittyi Lance Armstrongin US Postal Service -joukkueeseen vuonna 2002 ja siirtyi sveitsiläiseen Phonak-talliin vuonna 2005.
Vuoden 2005 Tour de Francella Landis sijoittui yhdeksänneksi häviten voittaja Lance Armstrongille 12 minuuttia ja 44 sekuntia.
Landis voitti Vuoden 2006 Tour de Francen kokonaiskilpailun, mutta 27. heinäkuuta Phonak-talli ilmoitti, että Landisin 17. etapin jälkeisestä doping-näytteestä löytyi epätavallisen suuria määriä testosteronia. Ranskan ympäriajon johtaja Christian Prudhomme sanoi, ettei Landisia enää pidetä vuoden 2006 kilpailun voittajana.
8. helmikuuta 2007 Landis ilmoitti, ettei hän osallistu vuoden 2007 Ranskan ympäriajoon, koska doping-asian käsittely on vielä kesken .
Lehdistössä 20. syyskuuta 2007 olleen tiedon mukaan Urheilun kansainvälinen välitystuomioistuin CAS on tehnyt päätöksen, jonka mukaan Floyd Landis käytti kiellettyjä aineita Ranskan ympäriajossa vuonna 2006. Päätöksen jälkeen Oscar Pereiro nimettiin kilpailun voittajaksi.
Kärsittyään kahden vuoden kilpailukieltonsa Landis ilmoitti tammikuussa 2009 tekevänsä paluun kilpapyöräilyyn helmikuisessa Kalifornian ympäriajossa. Hän edusti 2009 Ouch-tallia ja viimeisenä ammattilaisvuonnaan 2010 Bahati Foundation -joukkuetta.
Landis myönsi 20. toukokuuta 2010 käyttäneensä dopingaineita systemaattisesti uransa aikana.
Heinkel He 100

Heinkel He 100 oli Heinkel-lentokoneyhtiön toista maailmansotaa edeltänyt, prototyyppiasteelle jäänyt hävittäjälentokoneprojekti.
Heinkel He 112 -koneen hävittyä kilpailun Luftwaffen uudesta hävittäjäkonetyypistä Messerschmitt Bf 109:lle, Heinkel alkoi salassa kehittää uutta selvästi suorituskykyisempää hävittäjämallia. Kone aiottiin aluksi kehittää He 112 -koneen pohjalta, mutta lopulta päätettiin suunnitella kokonaan uusi kone, suunnittelunimeltään Projekt 1035.
Koneen rakenteen yksinkertaistamiseksi ja suorituskyvyn parantamiseksi siihen valittiin joitain hyvin erikoisia suunnitteluratkaisuja, muun muassa moottorin jäähdytykseen käytettiin tekniikkaa, jossa jäähdytysnesteen annettiin tarkoituksella kiehua ja moottori oli kiinnitetty suoraan runkoon ilman tukivarsia.
Vuonna 1938 Luftwaffen teknillinen päällikkö Ernst Udet lensi He 100:lla lentonopeuden maailmanennätyksen 643 km/h ja vuonna 1939 koelentäjä Hans Dieterle paransi sen lukemaan 746 km/h. Konetta kutsuttiin nimellä He 112 U brittien hämäämiseksi.
Vaikka kone oli suorituskyvyltään ylivoimainen muihin aikalaismalleihin nähden, sitä ei kuitenkaan otettu palveluskäyttöön, muun muassa koska höyrystymiseen perustuva jäähdytys oli epäluotettava ja hyvin haavoittuvainen, ja koska koneen käyttämistä DB 601 -moottoreista oli pulaa, eikä haluttu häiritä samaa moottoria käyttävän Bf-109:n tuotantoa.
Noin kymmentä valmistettua konetta käytettiin myöhemmin propagandatarkoituksiin; niihin maalattiin eri laivueiden tunnuksia ja niistä otettiin runsaasti valokuvia, jotta saataisiin liittoutuneet uskomaan, että koneita on valmistettu enemmän ja että näitä ”superhävittäjiä” on operatiivisessa käytössä.
Tariq Aziz

Mikhail Yuhanna (), tunnettu nimellä Tariq Aziz tai Tareq Aziz (, ), 
(28. huhtikuuta 1936 Tel Keppe – 5. kesäkuuta 2015) oli irakilainen poliitikko, joka toimi vuosikymmeniä Saddam Husseinin läheisenä avustajana. Aziz toimi Irakin ulkoministerinä vuosina 1983–1991 ja varapääministerinä vuosina 1979–2003. Muista Husseinin kauden Irakin johtajista poiketen Aziz oli etniseltä taustaltaan assyrialainen ja oli uskonnolliselta taustalta kaldealaiskristitty. Yhdysvaltain ja sen liittolaisten hyökättyä Irakiin maaliskuussa 2003 Aziz oli Yhdysvaltain julkaisemalla etsityimpien irakilaisten listalla sijalla 25. Hän antautui huhtikuussa 2003.
Irakilainen tuomioistuin tuomitsi Azizin 15 vuodeksi vankeuteen rikoksista ihmisyyttä vastaan 11. maaliskuuta 2009. Hänet tuomittiin kuolemaan lokakuussa 2010. Hänen ja kahden muun tuomitun tuomion perusteena on shiiojen uskontopuolueiden vainoaminen. 17. marraskuuta 2010 Irakin presidentti Jalal Talabani kieltäytyi allekirjoittamasta Azizin teloitusmääräystä. Syiksi hän ilmoitti myötätuntonsa Azizia kohtaan, hänen korkean ikänsä ja sen, että Aziz on kristitty. Vatikaani, monet Euroopan maat ja ihmisoikeusjärjestö Amnesty International vetosivat Azizin pelastamisen puolesta.
Aziz kuoli 5. kesäkuuta vuonna 2015 irakilaisessa sairaalassa. Aziz oli siirretty sairaalaan vankilasta, missä hän oli ollut vankina.
IGS Tietohuoltoasema

iGS Tietohuoltoasema oli Helsingin kaupunginkirjaston verkkotietopalvelu, jossa kirjaston henkilökunnalle pystyi lähettämään kysymyksen mistä tahansa aiheesta verkossa. Kysymysten vastaajina olivat Helsingin kaupunginkirjaston työntekijät kirjaston eri toimipisteissä.
iGS:llä oli myös viikoittainen radio-ohjelma "Kysy mitä vain" Yleisradion Ylen aikainen -kanavalla. Radion kuuntelijat saattoivat lähettää kysymyksiä Ylen aikaisen www-sivun kautta tai soittamalla toimitukseen. Kysymykset välitettiin iGS:n radiotiimille, joka valitsee yhden kysymyksen vastattavaksi suorassa lähetyksessä. Muut kysymykset ja vastaukset ovat luettavissa iGS:n www-sivuilta.
Verkkopalvelun lisäksi Tietohuoltoasemalla oli liikkuva tietopalveluyksikkö, Tietotynnyri, joka kiersi esimerkiksi ostoskeskuksissa ja erilaisissa tapahtumissa. Kun Tietotynnyri on keikalla, mukana on yksi tai useampi päivystäjä, jolta voi kysyä mitä vain. Muun ajan tiimin jäsenet ovat töissä omissa kotikirjastoissaan, joissa he vastasivat verkon kautta tulleisiin kysymyksiin päivittäisen kirjastotyön ohessa.
Historiaa.
iGS avattiin vuonna 2001. Helsingin kaupunginkirjasto rakensi sen Bill &amp; Melinda Gatesin säätiön Access to Learning -palkinnon varoilla. Kirjasto vastaanotti palkinnon kesällä 2000. iGS suunniteltiin kaksivuotiseksi projektiksi, mutta siitä on tullut osa kirjaston arkityötä.
Palvelu nimettiin uudelleen vuoden 2013 alusta Kysy.fi -nimisenä. Vanhat iGS-vastaukset ovat saatavilla myös uudessa verkkopalvelussa.
Dead Letters

Dead Letters on suomalaisen rock-yhtye The Rasmuksen albumi. Se julkaistiin Euroopassa vuonna 2003 ja Yhdysvalloissa sekä Australiassa 2004. Albumi nauhoitettiin 2002 Nord Studiosilla Ruotsissa, ja sen tuottivat myös yhtyeen aiemman Into-albumin tuottaneet Mikael Andresson ja Martin Hansen. Albumin soundi on tumma ja kappaleet synkkiä ja molliin kirjoitettuja.
Dead Letters on yhtyeen viides pitkäsoitto, ja se oli yhtyeelle lopullinen kansainvälinen läpimurto. Se on noussut kymmenen myydyimmän joukkoon yli kymmenessä maassa ja ensimmäisellekin sijalle muutamissa maissa. Saksassa albumi myi 400 000 kappaletta ja Isossa-Britanniassa 300 000 kappaletta. Se on edelleen ainoa Ison-Britannian albumilistan kymmenen kärkeen yltänyt suomalainen albumi. Euroopan menestyksensä johdosta albumi nousi listoille myös Australiassa sekä Uudessa-Seelannissa. Dead Letters on myynyt maailmanlaajuisesti yli 1,5 miljoonaa kappaletta. Kultalevyjä se on myynyt kahdeksan ja platinalevyjä viisi. Albumi oli kansainvälisesti myydyin suomalainen levy vuoteen 2009 saakka, jolloin Nightwishin albumi Dark Passion Play ohitti Dead Lettersin kahden miljoonan kappaleen myynnillään .
Suomessa "Dead Letters" myi tuplaplatinalevyyn ja sen päälle vielä kultalevyyn oikeuttavat 77 000 kappaletta. Julkaisuviikollaan se oli Suomen virallisen albumilistan ensimmäisellä sijalla, ja levy pysyi listalla 54 viikkoa eli yli vuoden.
Dead Lettersin kappaleista maailmanlaajuinen radiohitti "In the Shadows" oli MTV Europen soitetuin video, ja single nousi Britteinsaarten singlelistan kolmanneksi keväällä 2004. Isossa-Britanniassa singleä myytiin 180 000 kappaletta. Muita sijoituksia ovat mm. Saksassa, Suomessa ja Uudessa-Seelannissa sija 1; Italiassa, Ruotsissa, Itävallassa ja Tšekissä saavutettu sija 2 sekä Ranskassa sija 6.
Musiikkivideot on tehty albumin kappaleista "In the Shadows", "In My Life", "First Day Of My Life", "Funeral Song (The Resurrection)" sekä "Guilty".
Vampyyritursas

Vampyyritursas ("Vampyroteuthis infernalis") on valtamerialueilla elävä mustekalalaji. Se on heimonsa Vampyroteuthidae ja lahkonsa vampyyritursaat (Vampyromorphida) ainut elossa oleva laji. 
Vampyyritursas on syvän veden laji, joka esiintyy kaikissa valtamerissä, yleensä yli kilometrin syvyydessä, mihin valo ei tunkeudu. Laji kuvattiin tieteellisesti ensimmäisen kerran vuonna 1903.
Anatomia.
Vampyyritursaan vaipan pituus on korkeintaan 13 cm ja kokonaispituus 30 cm.
Lihakset ovat pehmeät ja heikosti kehittyneet, minkä vuoksi ennen luultiin, ettei laji ole kovin hyvä uimaan vaan lähinnä ajelehtii. Varmpyyritursaan lonkerot ovat yhdistyneet kudoksella räpyläksi, joka muodostaa löysän pussin suun ympärille. Kahdeksan normaalin lonkeron lisäksi lajilla on kaksi pitkää ja venyvää lonkeroa, joiden ajatellaan olevan eräänlaiset tuntosarvet. Nämä tuntosarvet ovat kiertyneenä pussissa, kun niitä ei käytetä.
Vampyyritursaan silmät ovat eläimen kokoon nähden eläinkunnan suurimmat, halkaisijaltaan noin 2,5 cm.
Vampyyritursaalla on valoelimiä lähes koko ruumiissaan, erityisesti lonkeroiden päissä.
PNVD

Partij voor Naastenliefde, Vrijheid &amp; Diversiteit ("Lähimmäisenrakkauden, vapauden ja monimuotoisuuden puolue", lyhenne PNVD) oli alankomaalainen puolue. Virallisesti puolue perustettiin 31. toukokuuta 2006 ja lakkautettiin 2010. Puolueen perustajajäseninä olivat Marthijn Uittenbogaard (puheenjohtaja), Ad van den Berg (rahastonhoitaja) ja Norbert de Jonge (sihteeri). Perustajajäsenet ovat kaikki tunnustautuneet pedofiileiksi ja rahastonhoitaja van den Bergillä on myös takanaan tuomio lasten seksuaalisesta hyväksikäytöstä. Puolue ei osallistunut maassaan yksiinkään vaaleihin, joten sillä ei ollut edustajia Hollannin parlamentissa tai muissa päättävissä elimissä. Voidakseen asettua ehdolle vuoden 2006 parlamenttivaaleissa puolueen olisi ehdokkaiden asettamisen lisäksi pitänyt saada allekirjoitukset vähintään 570 kannattajalta.
PNVD-puolueen puolueohjelman mukaan sen tavoitteena oli maksimoida vapaus ja monimuotoisuus. Tavoitteina oli alentaa alaikäisyyden raja sukupuolisuhteissa ensin kuudestatoista kahteentoista ikävuoteen, ja myöhemmin poistaa suojaikäraja kokonaan. Puolueen ohjelmaan kuului myös sallia 12-vuotiaana uhkapelaaminen, mietojen huumeiden laillinen käyttö ja äänestäminen vaaleissa. Kovien huumeiden laillinen käyttöikäraja olisi puolueen tavoitteen mukaan 16 vuotta. Muita tavoitteita ovat muun muassa laillistaa lapsipornografia yksityiseen käyttöön, sallia eläimiin sekaantuminen myös jatkossa (Hollannissa sen kieltävä laki on vasta suunnitteilla), vapaus esiintyä alasti missä tahansa, ei-väkivaltaisten pornografisten ohjelmien esittäminen televisiossa mihin kellonaikaan tahansa, ilmaiset junamatkat sekä eläinten oikeuksien parantaminen. 
Runsaasta julkisesta arvostelusta huolimatta alankomaalainen oikeusistuin totesi puolueen toiminnan olevan lainmukaista.
Lasse

Lasse on pohjoismainen miehen etunimi, Laurentius- ja Lauri-nimien muunnelma. Suomessa on Digi- ja väestötietoviraston tietojen mukaan vuoden 2019 loppuun mennessä Lasseksi nimetty 13 781 henkilöä. Lassen nimipäivä on 10. elokuuta.
Alien Ant Farm

Alien Ant Farm (A.A.F) on vuonna 1996 perustettu rock-yhtye. Se tuli tunnetuksi erityisesti vuonna 2001 julkaisemastaan Michael Jackson -coverista Smooth Criminal. Yhtyeen perustajajäseniin kuuluivat solisti Dryden Mitchell, kitaristi Terry Corso, basisti Tye Zamora ja rumpali Mike Cosgrove. Myöhemmin yhtyeestä erosivat kitaristi Terry Corso ja basisti Tye Zamora. Yhtyeen ensimmäinen pitkäsoitto, "Greatest Hits", levytettiin vuonna 1999 Papa Roach -yhtyeen studiolla.
Yhtye tuli suosituksi Yhdysvalloissa ja tunnetuksi muuallakin maailmalla vuoden 2001 Michael Jackson coverin "Smooth Criminal" siivittämänä, joka julkaistiin yhtyeen toisella albumilla "ANThology" (2001). Myös kappale "Movies" nousi hitiksi varsinkin Yhdysvalloissa ja albumin raita "Wish" tuli monelle tunnetuksi PS2-pelin "Tony Hawk's Pro Skater 3" myötä. Pienemmälle huomiolle jäi NHL-pelisarjan vuoden 2004 versiossa esiintynyt kappale "S.S. Recognize". Kolmannen albumin ensimmäinen single "These Days" nousi yhtyeen kotimaassa pieneksi hitiksi, jonka jälkeen yhtye ei ole ollut kovinkaan suuressa suosiossa verrattuna toisen albumin "ANThology"n aikoihin.
Into (albumi)

Into on suomalaisen The Rasmus -yhtyeen 2001 julkaistu albumi. Se on yhtyeen neljäs pitkäsoitto ja ensimmäinen, jossa yhtyeen nimi on muodossa ”The Rasmus” (aikaisemman muodon ”Rasmus” sijaan). Se sai suuren menestyksen ja on myynyt Suomessa yli tuplaplatinaa (73 000 kpl). Julkaisuviikollaan albumi löytyi Suomen virallisen albumilistan ensimmäiseltä sijalta, ja albumi vietti listalla 35 viikkoa. Albumin tuottivat Mikael Andresson ja Martin Hansen, ja sen myötä The Rasmus vaihtoi levy-yhtiönsä Playground Musiciin. Albumista julkaistiin neljällä bonuskappaleella varustettu "Into Special Edition" 17. marraskuuta 2003. 
Vuonna 2002 "Into" palkittiin Vuoden albumin Emma-palkinnolla. Ensimmäinen single ”F-F-F-Falling” nousi suureksi radiohitiksi ja palkittiin Emma-patsaalla vuoden parhaana singlenä sekä voitti MTV Nordicin katsojaäänestyksen. The Rasmus sai vuoden 2002 Emma-gaalassa yhteensä neljä Emmaa. F-F-F-Falling-single myi platinaa Suomessa. Myös ”Chill” myi kultaa. "Into" julkaistiin koko Skandinaviassa.
Kappaleet.
Myöhemmin julkaistusta Into Special Edition -albumista löytyvät lisäksi
Sinitäplätursas

Sinitäplätursas ("Hapalochlaena maculosa") on pienikokoinen mutta myrkyllinen mustekala, joka elää Australian eteläisellä rannikoilla. 
Sinitäplätursaan vaipan pituus on noin 5 cm ja lonkerot 10 cm, ja se painaa alle 30 g. Sen selkäpuoli on epätasaisen ryppyinen ja nystyinen. Normaalitilassa tursas on harmaan sävyinen ja ruskeiden täplien kirjoma. Ärsytetyllä yksilöllä täplät tummenevat voimakkaasti ja niiden sisälle ilmestyy pieniä (alle 2 mm) fluoresoivan sinisiä, sykkiviä renkaita, tyypillisesti 50-60 rengasta. 
Eläin ei sinänsä ole aggressiivinen ja se pyrkii ensi sijassa piiloutumaan vaaran havaittuaan, mutta tarvittaessa se antaa värisignaalin varoitusmerkkinä ja erittää tappavan vaarallista hermomyrkkyä, joka lamauttaa ihmisenkin hengityselimistön. 
Australian pohjoisrannikolla elää toinen saman "Hapalochlaena"-suvun myrkyllinen laji, sinirengastursas.
Krujën piirikunta

Krujën piirikunta () oli yksi Albanian 36:sta piirikunnasta vuoteen 2000 saakka, jolloin se lakkautettiin. Se kuului Durrësin prefektuuriin, joka vastaa nykyistä Durrësin maakuntaa. Piirikunnan pinta-ala oli 372 neliökilometriä ja vuoden 2001 väestönlaskennassa siellä oli 64 357 asukasta. 
Piirikuntaan kuuluivat seuraavat kunnat: Bubq, Cudhi, Fushë-Krujë, Kodër-Thumanë, Krujë ja Nikël. Pääkaupunkina toimi Krujë.
Messinesin taistelu

Messinesin taistelu käytiin ensimmäisen maailmansodan länsirintamalla 7.–14. kesäkuuta 1917 saksalaisten ja brittien välillä. Taistelussa britit valtasivat Messinesin harjanteen, mikä valmisteli Ypresin kolmatta taistelua.
Tausta.
Vuodesta 1915 lähtien kenraali Herbert Plumerin johtamat britit olivat kaivaneet miinatunneleita saksalaisten linjojen alle. Nivellen offensiivin epäonnistumisen jälkeen Ranskan maavoimat kärsi taistelutahdon puutteesta, ja britit saattoivat ryhtyä aiempaa itsenäisempiin operaatioihin.
Tapahtumat.
Miinat räjäytettiin kello 3:n jälkeen aamuyöllä 7. kesäkuuta. Yhteensä miinat sisälsivät noin puoli miljoonaa kiloa TNT:tä. Samaan aikaan britit aloittivat voimakkaan tykistötulituksen saksalaisten tykistöpattereita vastaan. Miinat ja tykistön toiminta mahdollistivat Messinesin harjanteen valtauksen pimeyden turvin ja siedettävillä tappioilla.
Powerking

Powerking (eli PK) on hiilihapollinen tauriini- ja kofeiinipitoinen energiajuoma, jonka valmistuttaja on hollantilainen EMD AG. Powerkingin kofeiinipitoisuus on 32 mg/100 ml. Juoman käyttösuositus on enintään 5 tölkkiä vuorokaudessa. Powerkingiä myydään 250 millilitran tölkeissä. Juomasta on olemassa myös vesimeloninmakuinen, karpalonmakuinen, colanmakuinen, omenanmakuinen ja vadelmanmakuinen versio.
Stade Vélodrome

Stade Vélodrome on jalkapallostadion Marseillessa Ranskassa.
Stadion on Olympique de Marseillen kotikenttä, ja sinne mahtuu 67 394 katsojaa. Se oli yksi vuoden 1998 jalkapallon MM-kisojen ja 2016 EM-kisojen näyttämöistä.
Majakka ja Perävaunu

Majakka ja Perävaunu (tanskaksi "Fy og Bi", pidemmin "Fyrtårnet og Bivognen") oli tanskalainen mykän elokuvan koomikkopari, jonka muodostivat näyttelijät Carl Schenstrøm (1881–1942) ja Harald Madsen (1890–1949). Suomenkieliset hahmojen nimet ovat mukaileva käännös alkuperäisnimistä.
Ensimmäinen Majakka ja Perävaunu -elokuva "Film, flirt og forlovelse" valmistui vuonna 1921. Parivaljakon oli ideoinut Lau Lauritzen, joka oli vastaperustetun tanskalaisen Palladium-elokuvayhtiön taiteellinen johtaja.
Keksintö

Keksintö on olemassa olevan ongelman tai tarpeen uusi tai yllättävä ratkaisu joka on sovellettavissa käytäntöön. Se on innovatiivinen esine, prosessi tai tekniikka ja usein keksintö perustuu jo olemassa olevan tekniikan uudenlaiseen soveltamiseen. Keksinnölle voidaan myöntää patentti, joka takaa keksijälle laillisen oikeuden keksintöönsä. Kyseessä on periaatteessa tuotekehityksen kaltainen toiminta tai osa sitä, mutta tuotekehitystä käytetään yleensä nimityksenä laajamittaisemmasta ja enemmän varsinaiseen tuotteen hyödyntämiseen keskittyvästä toiminnasta.
Keksintöjä.
Naisten keksintöjä.
Naisten keksimiä ovat muun muassa sirkkeli (1813), autonlämmitin (1893), tuulilasinpyyhkimet (1903), nykyaikainen tiskikone (Josephine Cochrane, 1887), sähköinen jääkaappi (Florence Parpart, 1914), radio-ohjauksen taajuushyppely (filmitähti Hedy Lamarr, 1942) ja astiankuivauskaappi (suomalainen Maiju Gebhard, 1945). 
Suomalaisia keksintöjä.
Keksintösäätiö kokosi listan merkittävimmistä viime vuosituhannen aikana tehdyistä keksinnöistä Suomessa. Listaa laadittaessa on arvioitu keksintöjen kaupallista menestystä, uutuutta ja vaikuttavuutta.
Albany (joki)

Albany on joki Ontarion provinssissa Kanadassa. Joen pituus on 982 kilometriä ja se on Ontarion pisin joki. Valuma-alue on 135 200 neliökilometrin laajuinen. Sen tärkeimmät sivujoet ovat Ogoki- ja Kenogamijoki. Albany saa alkunsa Saint Josephin järvestä Luoteis-Ontariossa, josta se virtaa itään ja muodostaa Ebyn putouksen syöksyessään alas Kanadan kilven reunakallioilta. Vesiputouksen jälkeen joki virtaa savisella Hudsoninlahden alamaalla ja laskee lopulta Jamesinlahteen Fort Albanyn kohdalla.
Albanyjoki on nimetty Englannin kuninkaan Jaakko II:n mukaan, joka oli myös Yorkin ja Albanyn herttua. Joki oli aikoinaan tärkeä turkisten kauppatie, mutta ei yhtä tärkeä kuin Hayesjoki, koska se on etäällä muista vesiteistä.
Iso Aletschjäätikkö

Iso Aletschjäätikkö eli Aletschjäätikkö () on Alppien suurin jäätikkö. Se laskeutuu Jungfrau- ja Mönchvuorten eteläpuolelta kohti Rhônen laaksoa. Jäätikön laskujoki on nimeltään Massa. Aletschjäätikkö on osa Jungfraun–Aletschin alppialuetta, joka on Unescon maailmanperintökohde.
Iso Aletschjäätikkö oli vuonna 1973 pinta-alaltaan 87 neliökilometriä ja pituudeltaan 24 kilometriä. Muiden Alppien jäätiköiden tapaan jäätikkö pienenee jatkuvasti; viimeisten 100 vuoden kuluessa se on lyhentynyt joka vuosi, yhteensä noin kolme kilometriä.
SCIRI

Irakin ylin islamilainen neuvosto (ISCI tai SIIC, puolue tunnettiin aikaisemmin nimellä Irakin islamilaisen vallankumouksen ylin neuvosto, SCIRI) puolueen perusti Iranissa vuonna 1982 Mohammad Baqir al-Hakim. Puoluetta johti elokuusta 2003 vuoteen 2009 asti Abdul Aziz al-Hakim. Puolue on osa Irakin yhtynyttä liittoa ja yksi keskeisistä voimista Irakin hallituksessa.
SCIRI:n kannattajat ovat lähinnä šiiamuslimeita ja puolueella on läheiset suhteet Iranin hallintoon. Puolueen aseellisena siipenä toimi Saddam Husseinin hallinnon aikana Badr-prikaati, joka on edelleen merkittävä puolisotilaallinen organisaatio. Vuonna 2003 Badr-prikaatin nimeksi muutettiin Badr-järjestö (Badr Organization of Reconstruction and Development).
Historia.
Iran.
Irakin islamilaisen vallankumouksen ylin neuvosto perustettiin vuonna 1982 Irakin-Iranin sodan aikana Iranissa kun Islamilainen Da’wa -puolue oli heikentynyt Irakin hallituksen toimien seurauksena. SCIRI oli katto-organisaatio kahdelle Iran-lähtöiselle šiia-islamistiselle ryhmälle, Dawalle ja Mohammad Taqi al-Modarresin johtamalle Islamic Action -järjestölle. Iranin vallankumoushallinto järjesti SCIRI:n perustamisen, mikä perustettiin maanpaossa Tehranissa Mohammad Baqir al-Hakimin johdolla. Iranissa maanpaossa elänyt Hakim oli Muhsin al-Hakimin poika ja kuului yhteen Irakin johtavista šiialaisista papistoperheistä. "Hän julisti neuvoston päätavoitteen olevan Baath-puolueen kukistaminen ja Islamilaisen hallituksen perustamisen Irakiin. Iranin viranomaiset sanoivat Hakimin olevan tulevan Irakin Islamilaisen valtion johtaja ..." Toinen SCIRI:n perustajista oli Islamic Front for the Liberation of Bahrainin johtaja Ajatollah Hadi al-Modarresi.
Irakin sodan jälkeen.
Mohammad Baqir al-Hakim kuoli elokuun 29. päivänä 2003 autopommin räjähdyksen seurauksena Najafin kaupungissa.
Saturnalia

Saturnalia oli pitkäaikainen ja suosittu roomalainen juhla, jota vietettiin pisimmillään seitsenpäiväisenä 17.–23. joulukuuta talvipäivänseisauksen aikoihin.
Saturnalia oli pyhitetty maanviljelyksen jumala Saturnukselle. Saturnaliaan liittyi lahjojen antaminen, hauskanpito ja yhteiskunnallisten roolien kääntäminen ylösalaisin. Saturnalian ajaksi kaikki työ ja liiketoiminta keskeytettiin. Kaduilla juhlittiin riehakkaasti, ja kaikkialla raikui tervehdys "io Saturnalia".
Historia.
Saturnalian juuret ovat muinaisissa viljelysrituaaleissa. Saturnalia vastasi perinteiltään pitkälti kreikkalaista Kronia-juhlaa. Liviuksen mukaan Saturnalian viettäminen aloitettiin 400-luvun eaa. alussa, mutta on olemassa todisteita siitä, että se oli aloitettu jo paljon aikaisemmin. Saturnalia alkoi yksipäiväisenä juhlana, jota vietettiin 17. joulukuuta, mutta tasavallan ajan lopulla se oli laajentunut jo viikon pituiseksi. Augustus lyhensi juhlan kolmipäiväiseksi mutta hänen seuraajansa Caligula pidensi sen viisipäiväiseksi. Tavallinen kansa luultavasti vietti virallisista ohjeista huolimatta Saturnaliaa aina seitsenpäiväisenä.
Viettäminen.
Saturnaliaa johti sitä varten valittu karnevaalikuningas eli "Saturnalicius princeps", ’Saturnalian johtaja’. Saturnalian aikana ihmiset antoivat toisilleen lahjoja. Totutut roolit ja sovinnaistavat käännettiin ylösalaisin. Orjat saivat vapaiden ihmisten vapaudet, ja he saivat lyödä vetoa, humaltua julkisesti ja heittää hillityn käytöksen viitan yltään. Isännät käyttivät vapautetun orjan hattua ja tarjoilivat orjilleen tai ainakin söivät samassa huoneessa näiden kanssa. Orjat saivat tehdä mielensä mukaan ja osoittaa jopa julkeutta. Tämän tavan on arveltu toimineen sosiaalisten paineiden purkajana yhteiskunnassa, jossa oli tiukat sosiaaliset tavat. Kaikki saattoivat pukeutua tavallista vapaammin, ja kaikkialla oli syöminkejä, juhlimista, leikkejä ja hauskanpitoa. Catullus kuvailikin Saturnaliaa ”ajoista hauskimmaksi”.
Saturnalian lopuksi ihmiset ostivat toisilleen kynttilöitä, viikunahilloa ja pieniä terrakottafiguriineja ("sigilla"), joita myytiin erityisissä torikaupoissa ("sigillaria"), joiden mukaan juhlan viimeinen päivä sai myös nimensä.
Saturnalian keskuspaikka oli Saturnukselle pyhitetty temppeli Rooman foorumilla. Temppelissä oli Saturnuksen kulttipatsas, jonka jalat vapautettiin symbolisesti villaisista siteistään juhlan hengen mukaisesti.
Jotkin Saturnalian perinteet siirtyivät kristittyjen joulun ja uuden vuoden juhlintaan – ajankohdan lisäksi myös esimerkiksi kynttilät ja lahjojen antaminen.
Maskeeraaja

Maskeeraaja eli naamioija eli naamioitsija luo esiintyvälle henkilölle halutun ulkonäön meikin, kampauksen ja peruukkien avulla.
Useimmat maskeeraajat tuottavat maskeerauspalveluja erilaisiin elokuvan, television, teatterin, oopperan ja baletin tuotantoprojekteihin. Maskeeraaja voi työskennellä myös mainos-, muoti- ja lehtikuvauksissa sekä muoti- ja hiusnäytöksissä. Maskeerauksen tavoitteena on saada esiintyjät näyttämään halutulta käytettävässä valaistuksessa ja käytettävällä kameralla kuvattuna. Esimerkiksi uutistenlukijaa täytyy maskeerata, jotta iho tallentuisi kameralle luonnollisen värisenä voimakkaassa valaistuksessa. Toisaalta vaikkapa teatterissa voidaan esiintyjää muokata mitä luonnottomamman näköiseksi roolin mukaan. 
Koulutus.
Maskeerauskoulutusta järjestävät Suomessa yksityiset koulut ja ammattioppilaitokset. Pohjakoulutuksena voi olla kosmetologin tai parturi-kampaajan tutkinto, mutta se ei ole välttämätön. Suomessa voi myös suorittaa teatterialan ammattitutkinnon maskeerauksen suuntautumisvaihtoehdon. Maskeeraajan työ edellyttää taiteellista näkemystä, muototajua, värisilmää, kätevyyttä ja pikkutarkkuutta sekä estetiikan ja kulttuurin tulkintataitoa.
Alan suomalainen yhdistys "Suomen maskeeraajat ry" perustettiin 1989. Yhdistys järjestää vuosittain maskeerauksen SM-kilpailut ja koulutusta noin 65 jäsenelleen.
Suomalaisia maskeeraajia.
Alan uranuurtajia Suomessa on Lilli Markkanen.
Patola

Patola () on Pohjois-Helsingissä sijaitseva Oulunkylän kaupunginosan osa-alue.
Patolan osa-alue käsittää virallisesti ne Oulunkylän alueet, jotka sijaitsevat rautatien pohjoispuolella Tuusulanväylän ja Vantaanjoen välissä. Oulunkylän keskusta sijaitsee Patolan alueella. Patolan pohjoisraja Itä-Pakilaan päin kulkee Oulunkylän liikuntapuiston pohjoisreunalla sekä jatkuu Urakkatietä, Yhdyskunnantietä, Rakennusmestarintietä, Solakalliontietä ja Mikkolantietä pitkin puistoalueelle ja Vantaanjokeen. Patolan länsinaapureita ovat Metsälä ja Maunula. Radan eteläpuoliset naapurit ovat Veräjälaakso, Veräjämäki ja Käpylä, koillisessa puolestaan Pukinmäki.
Patolan osa-alueen etelälaidalla sijaitsevat Oulunkylän ja Käpylän rautatieasemat. Matkaa Helsingin keskustaan on paikallisjunalla 6–8 kilometriä. Patolassa asui vuonna 2024 noin 11 000 asukasta. Työpaikkoja alue tarjosi vuonna 2022 noin 5 800 ihmiselle.
Historiaa.
Patola (Dammen) on alun perin tarkoittanut Oulunkylän nykyisen keskustan koillispuolella sijaitsevaa asuinaluetta. Alue sijaitsee edelleen Torivoudintien ja Patomäentien välissä. Muistona alkuperäisestä Patolasta on edelleen alueen halki kulkeva Patolantie. Nimensä Patola lienee saanut padosta, joka olisi ollut rautatieaseman kohdalla sijainneen lampimaisen järven ja joen välissä tai joka olisi rakennettu joidenkin joenperkaustöiden yhteydessä.
John Boorman

John Boorman (s. 18. tammikuuta 1933 Shepperton, Middlesex, Britannia) on brittiläinen elokuvaohjaaja, tuottaja ja käsikirjoittaja. Boormanin tunnetuimpia ohjauksia ovat "Syvä joki", "Zardoz", "Excalibur" sekä hänen omiin sodanaikaisiin lapsuuskokemuksiinsa perustuva "Odotuksia".
Nuorempana Boorman työskenteli BBC:llä muun muassa dokumenttien ohjaajana. Ystävyys Lee Marvinin kanssa johti 1960-luvun loppupuolella muutamaan ohjaustyöhön Hollywoodissa. Boorman palasi kuitenkin Englantiin ja jatkoi siellä elokuvien tekemistä.
Boormanin elokuvat edustavat useita tyylilajeja, dokumenttia, fiktiota, dekkaria (kuten "Tappajan jäljet"), sotaelokuvaa, kauhua (kuten "Syvä joki") ja scifiä (kuten "Zardoz"). MGM:n edustajat eivät pitäneet "Tappajan jäljet" -elokuvan leikkauksesta, mutta yhtiön leikkaaja Margaret Booth kommentoi: ”Te koskette tähän elokuvaan vain minun kuolleen ruumiini yli.” Elokuva säilyi ohjaajan toivomassa muodossa, ja siitä tuli rikoselokuvan klassikko.
Haastattelussa Boorman kertoo, että hänellä on tekeillä keisari Hadrianusta käsittelevä elokuva, ja hänellä on valmiina kolme käsikirjoitusta. Boorman vieraili Sodankylän elokuvajuhlilla kesäkuussa 2009. Sodankylässä Suomen-ensi-iltansa saaneen elokuvan "The Limits of Control" ohjaajan Jim Jarmuschin tuotantoyhtiö on saanut "Point Blankin" kunniaksi nimekseen Point Blank Films.
Boorman asuu Irlannissa. Hän on näyttelijä Charley Boormanin isä.
Qal’at al-Bahrain

Qal'at al-Bahrain () on arkeologinen rauniokumpu Bahrainissa. Kumpu koostuu rakennusten jäänteistä, joita on päällekkäisissä kerroksissa yli 4000 vuoden ajalta - varhaisin kaivauksissa löydetty kerros on noin vuodelta 2300 eaa. Kummun leveys on 300 ja pituus 600 metriä. 
Ylimmäisenä 12 metriä korkean kummun päällä on linnoitus, josta koko alue on saanut nimensä. Alue toimi myös Dilmun-valtakunnan pääkaupunkina.
Kukkula sijaitsee Al Qalahin kylässä Bahrainin pohjoisrannikolla, noin kuuden kilometrin päässä maan pääkaupungista Manamasta. Sitä ympäröivät joka puolelta palmulehdot.
Qal'at al-Bahrain valittiin vuonna 2005 UNESCOn maailmanperintökohteeksi.
Helsingin velodromi

Helsingin velodromi on pyöräilystadion Helsingin Itä-Pasilassa Käpylän urheilupuiston vieressä. Se rakennettiin vuosina 1938–1940 suunniteltuja vuoden 1940 kesäolympialaisia varten ja se oli vuonna 1952 toteutuneissa Helsingin olympialaisissa yhtenä kilpailupaikkana. Betonirakenteisen Velodromin suunnitteli Hilding Ekelund, ja se on suojeltu tyypillisenä funktionalistisen arkkitehtuurin edustajana. Viralliset harjoitukset radalla alkoivat 16. kesäkuuta 1940, mutta rata vihittiin käyttöön 22. toukokuuta 1941 kansainvälisillä ratapyöräilykilpailuilla.
Kentän ominaisuudet.
Velodromin katsomoissa on tilaa 7 000 henkilölle, joista 4 000 mahtuu istumaan ja 2 000 katettuun pääkatsomoon. Pyöräilyradan sisäpuolella on tekonurmi, jolla pelataan maahockeytä, amerikkalaista jalkapalloa sekä lacrossea. Nämä joutuivat siirtymään Töölön pallokentältä, kun Finnair Stadiumia alettiin rakentaa. 
Aikaisemmin Velodromilla oli nurmikenttä, jota kotikenttänään käyttivät muun muassa Ponnistus (Veikkausliigassa 1995), Käpylän Pallo sekä Atlantis FC.
Velodromin pyöräilyradan pituus on 400 metriä ja kaarteen kallistus on suurimmillaan 37,5 astetta ja etusuoran 16 astetta. Radan pituus ja turvarakenteiden puute estävät nykyään kansainvälisten kilpailujen järjestämisen Helsingin Velodromilla.
Helsingin kaupunki peruskorjasi Velodromin vuosina 1997–2000. Sen pyöräilyrata korjattiin ja kentälle asennettiin tekonurmipinnoite. Peruskorjauksen kokonaiskustannukset olivat noin 20 miljoonaa markkaa (noin 3,4 miljoonaa euroa).
Syksyllä 2015 Velodromin tekonurmi uusittiin ja siihen maalattiin amerikkalaisen jalkapallon ja maahockeyn kenttäviivoitukset.
Veräjälaakso

Veräjälaakso () on Oulunkylän kaupunginosan osa-alue Helsingissä. 
Veräjälaakso rajoittuu lännessä päärataan ja Patolaan, pohjoisessa Pukinmäkeen, idässä Pihlajistoon ja etelässä Veräjämäkeen. Vantaanjoki muodostaa luonnollisen rajan Pukinmäen ja Pihlajiston suunnissa. Kerrostaloista koostuvan asuinalueen ja Vantaanjoen välissä sijaitsee Oulunkylän siirtolapuutarha.
Veräjälaaksossa asui vuonna 2024 noin 1 300 asukasta, ja vuonna 2017 alueella oli 76 työpaikkaa.
Aleksanterinsaari

Aleksanterinsaari (, , ) on suuri saari Etelämantereen rannikolla. Saari on noin 435 kilometriä pitkä, 200 kilometriä leveä, ja sen pinta-ala on noin 43 250 neliökilometriä.
Saari sai nimensä "Zemlja Aleksandra", ”Aleksanterinmaa”, keisari Aleksanteri I:n mukaan venäläiseltä Fabian Gottlieb von Bellingshausenin johtamalta tutkimusretkikunnalta vuonna 1821. Vuoteen 1940 asti saaren luultiin olevan osa mannerta, koska sen mantereesta erottava on jäätikön alla. Aleksanterinsaaren maasto on kumpuilevaa, korkein huippu on 2 987 m merenpinnan yläpuolella. Saarella sijaitsee muun muassa Ablation Lake -niminen järvi.
Saarella on Yhdistyneen kuningaskunnan polttoainevarasto. Saaren omistuksesta on vaatimuksia Chilellä, Argentiinalla ja Yhdistyneellä kuningaskunnalla.
Alma Skog

Alma Charlotta Skog (o.s. Strömmer, 22. helmikuuta 1846 Vaasa – 24. helmikuuta 1939 Vaasa) oli suomalainen hovioikeudenneuvoksetar, joka oli huomattava sosiaalisen toiminnan edistäjä Suomen suuriruhtinaskunnassa. Han oli muun muassa Pohjoismaisen naisasiakomitean jäsen ja mukana myös Lotta Svärd -toiminnassa.
Ruotsalainen kansanpuolue jakaa ansioituneille naisille Alma Skogin nimeä kantavia kunniamerkkejä. Vaasalainen ravintola Alma on nimetty Skogin mukaan.
Al-Fayyum

Al-Fayyum (, "al-Fayyūm") on egyptiläinen kaupunki ja samannimisen kuvernöörin hallintoalueen ("muhāfazāh") keskus. 315 940 asukkaan (11.11.2006) kaupunki sijaitsee Niilin länsirannalla, 90 km lounaaseen Kairosta.
Al-Fayyumin alue oli alun perin suomaastoa, mutta Keskivaltakunnan aikana suo kuivatettiin viljelymaaksi ja Faijumin keitaasta tuli kairolaisten hedelmäaitta. Al-Fayyumissa valmistettiin 100- ja 200-luvuilla roomalaisten valtakaudella muumioon liitettyjä kuolinnaamioita, jotka tunnetaan Faijumin muumiomuotokuvina. Roomalaiset harjoittivat polttohautauksia, mutta egyptiläiset jatkoivat muumiointia ja maahan tai hautakammioon hautaamista myös roomalaisvallan aikana. Roomalaisten vaikutus näkyy al-Fayyumin naamiossa kuitenkin siten, että naamio on yksinkertainen ja luonnonmukainen verrattuna esimerkiksi Tutankhamonin ylelliseen naamioon. Kuolinnaamio maalattiin vainajan elinaikana puulle ja liitettiin myöhemmin muumion kasvoille.
Harakankello

Harakankello ("Campanula patula") on kellokasvien ("Campanulaceae") heimoon kuuluva kaksivuotinen ruohovartinen kasvi.
Harakankello on levinnyt Suomeen ihmisen mukana muinaistulokkaana. Sen siemeniä myydään niittykasviksi.
Ulkonäkö ja koko.
Harakankello kasvaa rehevän niittykasvillisuuden seassa jopa 80 cm korkeaksi, mutta avoimemmilla paikoilla se jää joskus paljonkin matalammaksi, toisinaan vain 20 cm:n mittaiseksi. Harakankellon lehdet ovat kapeita. Yleensä se haaroo runsaasti ja kukkii jo kesäkuussa.
Kapea kellomainen kukka on selvemmin violetinsävyinen kuin kissankellolla. Kukka liikkuu sään mukaan: aurinkoisella ilmalla se sojottaa ylös, pilvisäällä roikkuu alas.
Kasvupaikat.
Harakankello viihtyy valoisilla paikoilla. Tyypillisiä kasvupaikkoja ovat niityt, pientareet ja tienvarret.
Bagerhat

Bagerhat (), aik. Khalifatabad, on kaupunki Bangladeshissa Ganges- ja Brahmaputra-jokien yhtymäkohdassa. Bagerhatin perusti turkkilainen kenraali 1400-luvulla. Kaupungissa on useita moskeijoja ja vanhoja muslimimonumentteja, joiden ansiosta se valittiin Unescon maailmanperintöluetteloon vuonna 1983.
Vuoden 2011 väestönlaskennassa kaupungissa oli noin 49 000 asukasta. Maatalous on alueella tärkeä elinkeino, riisi, sokeriruoko, vehnä, juutti ja perunat tärkeimpiä viljelykasveja. Kaupungissa on sekä yksityisiä että valtion rahoittamia oppilaitoksia. Sieltä on sekä maantie- että rautatieyhteys alueen pääkaupunkiin Khulnaan.
Bagerhatin vanhassakaupungissa on 360 moskeijaa, mausoleumeja, siltoja,katuja, vesisäiliöitä ja muita rakennuksia, joista useimmat on tehty poltetusta tiilestä. Se rakennettiin muutamasa vuodessa ja jätettiin peittymään viidakkoon pian niiden rakennuttajan Khan Jahanin kuoltua vuonna 1459. Uskonnollisten rakennusten suuren määrän sanotaan liittyvän Khan Jahanin hurskauteen. Puolustusrakennelmien puute voidaan selittää kaupunkia ympäröivillä läpitunkemattomialla mangrovesoilla. Noin viisikymmentä rakennusta on kaivettu esiin kasvillisuuden seasta ja luetteloitu.
Iso Unkarin alanko

Iso Unkarin alanko eli Alföld [ˈɒlˌføld] on laaja tasankoalue, joka kattaa Unkarin itä- ja eteläosat, läntisimmän Romanian, pohjoisen Serbian ja itäisen Kroatian. Sen pinta-ala on noin 100 000 neliökilometriä, ja se kattaa puolet Unkarin pinta-alasta. Luonnontilassa Alföld on aroa, jota rikkovat tulva-alankojen lehdot ja suot, mutta keinokastelun, tulvapatojen ja soiden kuivatuksen avulla laajat maa-alueet on saatu viljelykelpoisiksi.
Alföldin suurin yhtenäinen pusta-alue on nykyään Hortobágyn kansallispuistossa. Siellä laiduntaa ainakin osan vuodesta vapaana alkuperäisiä eläinlajeja kuten unkarilaisia pitkäsarvisia harmaanautoja, lampaita, villihevosia ja puhveleita. Alueella on myös rikas lintukanta.
Alföldiä rajaavat Karpaatit pohjoisessa ja idässä, Kroatian vuoret lounaassa ja Savajoki etelässä. Suurimmat kaupungit ovat Romaniassa sijaitseva Timișoara sekä Unkarin Debrecen, Kecskemét, Nyíregyháza ja Szeged.
Alföld on osa laajempaa Karpaattien allasta. Siihen kuuluu myös Unkarin, Itävallan ja Slovakian kesken jakautuva Kisalföld eli Pieni Unkarin alanko, joka sijaitsee Isosta Unkarin alangosta luoteeseen.
Nimityksistä.
Nimen "Alföld" sanatarkka suomennos olisi ”Alamaa”. Nimen alkuosa "al‑" on yksi niistä unkarin kielen muinaisista sanoista, joitten kielihistoriallinen sukulaisuus suomen kanssa on maallikon helposti havaittavissa. Erotuksena "Kisalföldistä" [ˈkiʃˌɒlˌføld] (”Pienialamaa”, ”Vähäalamaa”) kutsutaan Isoa Unkarin alankoa toisinaan nimellä "Nagyalföld" [ˈnɒɟˌɒlˌføld] (”Isoalamaa”, ”Suuralamaa”). Vanhemmissa lähteissä esiintyy myös muotoa "Nagy-Magyar-Alföld" [ˈnɒɟˌmɒɟɒrˌɒlˌføld] (”Iso-Unkarilainen-Alamaa”).
Excalibur – sankarin miekka

Excalibur – sankarin miekka ("Excalibur") on John Boormanin ohjaama, kuningas Arthurista ja pyöreän pöydän ritareista kertova elokuva vuodelta 1981. Nimensä mukaisesti elokuvan keskiössä on Excalibur, Arthurin kuuluisa miekka.
Käsikirjoitus pohjautuu Thomas Maloryn teokseen "Le Morte d'Arthur", mutta poikkeaa siitä monin tavoin, esimerkiksi Maloryn tarinan kristilliset sävyt on häivytetty. Boorman ja käsikirjoittaja Rospo Pallenberg pyrkivät sen sijaan korostamaan tarinan myyttistä ja pakanallista luonnetta ja ottivat mukaan aineksia myös muista Arthur-legendoista. 
Elokuvan pääosissa ovat Nigel Terry (kuningas Arthur), Helen Mirren (Morgana), Nicol Williamson (Merlin), Nicholas Clay (Lancelot) ja Cherie Lunghi (Guinevere). Sivuosissa on tulevia kuuluisuuksia: Liam Neeson (Gawain), Patrick Stewart (kuningas Leondegrance), Clive Swift (sir Hector) ja Gabriel Byrne (Uther Pendragon).
Vastaanotto.
"Uuden Suomen" ja "Iltalehden" yhteisessä "VideoSuomi"-liitteessä Aune Kämäräinen kirjoitti elokuvan tarjoavan kaikkea roppakaupalla: ratsastusta läpi usvien, taistelua, tanssia, juominkeja tulien loisteessa, mystiikkaa ja arkaistisuutta. Hän luonnehti "Excaliburia" väkivaltaiseksi aikuisten saduksi, joka pohjautuu ikivanhaan hyvän ja pahan taisteluun. "Video-oppaassa" vuodelta 1994 Kari Salminen kutsuu Boormania ”maailman vakavimmaksi elokuvaohjaajaksi”, jonka "Excaliburin" hän näkee tavallista juonielokuvaa syvällisempänä, mutta ajoittain sekavana kuvituksena elämää paljon syvemmästä ja laveammasta aiheesta. Hän antoi elokuvalle kolme tähteä viidestä, mikä vastaa sanallista arviota ”hyvä”.
SSC Napoli

Società Sportiva Calcio Napoli on vuonna 1926 perustettu italialainen jalkapalloseura Napolin kaupungista. Seura pelaa Italian pääsarjassa Serie A:ssa, jossa se on viettänyt suurimman osan historiastaan. 
Ottelunsa Napoli pelaa Stadio Diego Armando Maradonalla, jolle mahtuu noin 60 000 katsojaa. Napolin värit ovat taivaansininen ja valkoinen. Seura tunnetaan myös lempinimillä Azzurri ja Partenopei.
Napoli sijoittuu vuosien 2020–2025 eurooppalaisten seurojen keskinäisessä UEFA:n seurapisterankingissa sijalle 32.
Historia.
Seuran parhaat vuodet sijoittuvat 1980-luvun jälkipuolelle kun Diego Maradona pelasi seurassa. Tuona aikana Napoli voitti kaksi scudettoa ja kerran UEFA Cupin. Nämä ovat Napolin merkittävimmät saavutukset, mutta se on myös voittanut kuusi kertaa Coppa Italian. Näillä saavutuksilla se on Etelä-Italian menestyksekkäin seura.
Alkuperäinen SSC Napoli meni talousvaikeuksien myötä konkurssiin vuonna 2004 ja sen tilalle perustettiin kolmannelle sarjatasolle uusi seura nimellä "Napoli Soccer". Uusi seura osti nimioikeudet konkurssipesältä vuonna 2006 ja palasi aiemmalle nimelle, vuodesta 2007 SSC Napoli on esiintynyt jälleen pääsarjassa.
"Päivitetty 3. syyskuuta 2025."